BKD เล็งปรับเพิ่มเป้ารายได้ปีจากเดิมคาดโต 20% หลังงานในมือสูง
BKD เล็งปรับเพิ่มเป้ารายได้ปีจากเดิมคาดโต 20% หลังงานในมือสูง
23 พ.ค. 2559

นางนุชนารถ รัตนสุวรรณชาติ ประธานกรรมการบริหาร และกรรมการผู้จัดการ บริษัท บางกอก เดค-คอน จำกัด (มหาชน) หรือ BKD  เปิดเผยว่า บริษัทฯมีแผนพิจารณาปรับเพิ่มเป้าหมายรายได้ปีนี้หลังสิ้นไตรมาส 2/59 จากเดิมคาดโตราว 20% จากปีก่อนทำได้ 1,153.61 ล้านบาท หลังไตรมาสแรกมีรายได้จากการตกแต่งภายในเพิ่มขึ้น 42% จากงวดเดียวกันของปีก่อน และมองแนวโน้มไตรมาส 2/59 น่าจะเติบโตอย่างต่อเนื่อง
ปัจจุบันบริษัทฯมีงานในมือ (Backlog)  อยู่ราว 1,500 ล้านบาท คาดว่าจะรับรู้รายได้ในปีนี้ประมาณ 1,100 ล้านบาท โดยจะแบ่งเป็นไตรมาส 2/59 ราว 32% ไตรมาส 3/59 ราว 25% และไตรมาส 4/59 อีก 19% ส่วนที่เหลือจะทยอยรับรู้รายได้ในครึ่งปีแรกของปี 60 ขณะที่ก็อยู่ระหว่างเข้าประมูลงานเพิ่ม ได้แก่ งานโรงแรม, ออฟฟิค, โรงพยาบาล และห้างสรรพสินค้า เป็นต้น มูลค่ารวม 3,000 ล้านบาท คาดหวังได้รับงาน 40-50% และตั้งเป้าอย่างน้อยในปีนี้จะได้งานดังกล่าวประมาณ 1,000 ล้านบาท ซึ่งจะสามารถทราบผลการประมูลได้ในช่วงเดือนก.ย.นี้
นอกจากนี้ บริษัทฯมีแผนขายที่ดินที่ กรุงเทพกรีฑา พื้นที่ 20 ไร่ ยกแปลง ซึ่งขณะนี้มีลูกค้าเข้ามาเจรจาแล้วจำนวน 2-3 ราย แต่บริษัทฯยังไม่ได้ตัดสินใจขาย เนื่องด้วยที่ดินดังกล่าวยังอยู่ระหว่างการปรับปรุงถนน คาดว่าจะแล้วเสร็จได้ในปี 60 และน่าจะทำให้ราคาที่ดินปรับตัวสูงขึ้นได้อีกเล็กน้อย ซึ่งน่าจะเห็นความชัดเจนได้ในปีหน้า และคาดหวังจะได้เงินจากการขายที่ดินราว 800 ล้านบาท
สำหรับการลงทุนในธุรกิจอื่น ๆ ปัจจุบันบริษัทฯมีกระแสเงินสดในมืออยู่ราว 670 ล้านบาท โดยในวันที่ 24 พ.ค.59 จะมีการนำเรื่องเข้าที่ประชุมคณะกรรมการบริษัท เพื่อพิจารณาการลงทุนต่อไป และจะมีการแจ้งในทราบในภายหลังเมื่อได้ข้อสรุปแล้ว
                